“วิชญะ เครืองาม” ลูกชาย “วิษณุ” ลาออกบอร์ด AEC ทุกตำแหน่ง มีผลทันที!
“วิชญะ เครืองาม” ลูกชาย "วิษณุ" ลาออกบอร์ด AEC ทุกตำแหน่ง มีผลทันที!
“วิชญะ เครืองาม” ลูกชาย "วิษณุ" ลาออกบอร์ด AEC ทุกตำแหน่ง มีผลทันที!
28 พ.ค. 2563

บริษัทหลักทรัพย์ เออีซี จำกัด (มหาชน) หรือ AEC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย ว่า ดร.วิชญะ เครืองาม ได้ลาออกจากการดำรงตำแหน่ง กรรมการตรวจสอบ และกรรมการในคณะกรรมการอื่นๆ ของบริษัทฯ ทั้งนี้การลาออกมีผลตั้งแต่ 28 พ.ค.2563
โดยคณะกรรมการบริษัทจะดำเนินการพิจารณาแต่งตั้งผู้มีคุณสมบัติเหมาะสมเพื่อดำรงตำแหน่งแทนกรรมการที่ว่างลงต่อไป ทั้งนี้ ดร.วิชญะ เครืองาม เป็นบุตรชายของ ศ.ดร.วิษณุ เครืองาม รองนายกรัฐมนตรี
อนึ่งก่อนหน้านี้ ตลาดหลักทรัพย์แห่งประเทศไทย (ตลท.) ระบุว่า บล.เออีซี จำกัด (มหาชน) หรือ AEC มีเงินกองทุนสภาพคล่องสุทธิ (NC) ต่ำกว่าศูนย์ติดต่อกันเกิน 5 วันทำการ ซึ่งเป็นเหตุให้บริษัทต้องระงับการดำเนินธุรกิจตามเกณฑ์ของสำนักงาน ก.ล.ต.
อย่างไรก็ตาม เมื่อวันที่ 26 พฤษภาคม 2563 เวลา 18.03 น. AEC ได้ชี้แจงข้อมูลดังกล่าว ว่าสาเหตุที่ทำให้เงินกองทุนสภาพคล่องสุทธิ (NC) และอัตราส่วนเงินกองทุนสภาพคล่องสุทธิ (NCR) ต่ำกว่าเกณฑ์ที่กำหนด เนื่องจากว่าในการคำนวณเงินกองทุนสภาพคล่องสุทธิ กำหนดให้บริษัทหลักทรัพย์ที่มีการลงทุนในสัดส่วนที่สูงเมื่อเปรียบเทียบกับ NC ของบริษัทจะต้องคำนวณ Large Exposure Risk – “LER” วิธีที่ 2 ตามประกาศที่ สธ. 50/2560 และ สธ.61/2562 เรื่อง การคำนวณและรายงานการคำนวณเงินกองทุนสภาพคล่องสุทธิ ซึ่งบริษัทได้มีการลงทุนในหุ้นกู้บมจ.การบินไทย (THAI) ซึ่งถูกลด credit rating จาก A เป็น C อย่างกะทันหัน รวมถึงหุ้นกู้อื่นที่ถือ ถึงแม้จะเป็น Investment grade ที่สูงมากในระดับไม่ต่ำกว่า BBB ถึง AA
อย่างไรก็ตาม บริษัทจะดำเนินการยื่นแผนต่อสำนักงาน ก.ล.ต. ภายใน 30 วัน เพื่อเป็นการแก้ไขปัญหาดังกล่าว โดยได้กำหนดแนวทางการแก้ไขปัญหาไว้ดังนี้
แผนระยะสั้น ที่ประชุมคณะกรรมการบริษัท ครั้งที่ 7/2563 เมื่อวันที่ 21 พฤษภาคม 2563 มีมติให้ดำเนินการระดมทุนด้วยการกู้ยืมเงินด้อยสิทธิ การขายหุ้นสามัญที่บริษัท ถือครองอยู่ และการลดพอร์ต การลงทุนในห้นกู้ดังกล่าวข้างต้น ซึ่งปัจจุบันบริษัทอยู่ระหว่างดำเนินการ
แผนระยะยาว ที่ประชุมคณะกรรมการบริษัทฯ ครั้งที่ 6/2563 เมื่อวันที่ 14 พฤษภาคม 2563 ได้มีมติเพิ่มทุนให้แก่ผู้ถือหุ้นเดิมและบุคคลโดยเฉพาะเจาะจง จำนวน 300 ล้านบาท ซึ่งจะแล้วเสร็จกลางเดือนสิงหาคม 2563 ซึ่งจะทำให้ระดับ NC และ NCR กลับมาเป็นบวก และอยู่ในเกณฑ์ที่สำนักงาน ก.ล.ต. กำหนด และขออนุญาตจากสำนักงาน ก.ล.ต. ให้บริษัทกลับมาดำเนินธุรกิจตามปกติได้